Overview tal-Parlament (Credit: DOI) .td_uid_2_6039f6ad9e53d_rand.td-a-rec-img{text-align:left}.td_uid_2_6039f6ad9e53d_rand.td-a-rec-img img{margin:0 auto 0 0} Xi ħaġa diżappuntanti ħafna fil-politika llum hija li ftit għadek issib ħaddiema fi skali baxxi f'pożizzjonijiet importanti ta' poter bħal, per eżempju, Membri tal-Parlament. Din hija ħasra kbira għax b'hekk leħen il-ħaddiem iż-żgħir, dak li qiegħed 'l isfel ħafna fil-ġerarkija tal-poter fil-qasam tax-xogħol, ftit issib min jirrapreżenta l-interessi veri tiegħu. Mhux ta' b'xejn li ħafna drabi nisimgħu l-argument li minkejja l-progress u l-avvanzi kollha li għamilna bħala poplu, dawk li jinsabu l-aktar 'l isfel fl-iskali soċjali, bħal min jaqla' biss il-paga minima, xorta għandna bżonn nieħdu ħsiebhom aktar għax il-ħajja għalihom saret diffiċli ħafna. Jekk, per eżempju, tħares lejn il-lista tal-Membri Parlamentari tal-Partit Laburista tinnota li hija dominata minn professjonisti u nies ta' ċertu livell fil-qasam tax-xogħol u anke dak akkademiku. L-istess jekk tifli l-lista ta' ismijiet tal-Membri Parlamentari tal-Partit Nazzjonalista. Miniex qiegħed ngħid li huwa ħażin li jkollok nies ta' dan it-tip f'pożizzjonijiet politiċi ta' poter, xejn minn dan. Imma xorta jibqa' l-fatt li fl-imgħoddi l-ħaddiem iż-żgħir kien iħossu rappreżentat aħjar fil-Kamra tar-Rappreżentanti meta kellna nies bħall-bajjad Kalċidon Agius u l-iskrivan Ġużè Ellul Mercer eletti fl-elezzjonijiet ġenerali. Jiena naħseb li llum saret kwistjoni ta' flus biex tkun tista' tikkontesta għall-Parlament. Kulħadd jaf li llum trid eluf kbar ta' ewro biex tagħmel kampanja sura ta' nies biex tiġi elett fil-Parlament. Trid tonfoq fuq letteratura ta' propaganda, l-organizzazzjoni ta' " dinner dances " u " coffee mornings ", il-kiri ta' swali u tined għall-attivitajiet, it-trasport għan-nies, l-ispejjeż tal- canvassers , eċċ. Tgħiduli: "dari mhux ukoll kienu jsiru ħafna minn dawn l-affarijiet?" – Iva, imma żgur li fl-imgħoddi qatt ma rajna l-esaġerazzjonijiet li qed naraw illum. Illum sar kważi impossibbli għal ħaddiem ta' skala baxxa li jonfoq il-flus meħtieġa biex ikun jista' jikkompeti mal-aqwa "żwiemel" politiċi. Dan għas-sempliċi raġuni li l-ħaddiem iż-żgħir għandu riżorsi finanzjarji limitati ħafna u għalhekk qiegħed fi żvantaġġ enormi meta tqabblu ma' min jista' jonfoq ħafna aktar minnu fuq kampanja elettorali. Ikolli nkun realistiku u nammetti li sfortunatament ma narax soluzzjoni għal din il-problema serja. Inkwetanti għax għandna bżonn aktar rappreżentanti tal-ħaddiem iż-żgħir fil-Parlament. Min "jaqlagħha u jiekolha", kif ngħidu bil-Malti, iktar jista' juri empatija ma' min qiegħed l-aktar 'l isfel fis-soċjetà, iktar jista' jifhem il-problemi tiegħu u tagħha. Hemm bżonn li nirriflettu fuq dan il-fatt. .td_uid_3_6039f6ad9e732_rand.td-a-rec-img{text-align:left}.td_uid_3_6039f6ad9e732_rand.td-a-rec-img img{margin:0 auto 0 0}